text: Børnepasning er dyrest i Vejle
  05 februar 2013 kl. 09.24
  Vejle har de dyreste daginstitutioner i Sydlylland. Haderslev har de billigste.
  Det er dyrt at få passet sine børn i Vejle.
  Det viser en ny rapport, som Bureau 2000 har lavet for FOA.
  En plads i en daginstitution koster 3861 kroner om måneden.
  Haderslev har de billigste priser. Her er prisen 2820 kroner, og det er samtidig landets laveste.
  Har man et barn i børnehave og et i SFO eller fritidshjem, er der også en stor forskel på prisen.
  Kolding er dyrest med en pris på 2842 kroner om måneden, og billigst er Fanø, hvor det koster 1853 kroner.
  Forældrebetalingen er fastsat af den enkelte kommune som en procentsats på højst 25 procent af den fulde pris på pladsen.
  Derfor kan en lav forældrebetaling vise, at kommunen bruger meget få penge på daginstitutionerne, siger sektorformand i FOA Jakob Sølvhøj.
  - Der er grund til at tro, at lav forældrebetaling er et udtryk for dårlige normeringsforhold. Så når forældrene betaler en lav pris, får de også en discountvare, med alt for lidt personale per barn, siger han.
  